CELEX: 32015R1206
Language: lv
Date: 2015-07-23 00:00:00
Title: Komisijas Īstenošanas regula (ES) 2015/1206 (2015. gada 23. jūlijs), ar ko izbeidz antisubsidēšanas procedūru attiecībā uz Ķīnas Tautas Republikas izcelsmes nerūsējošā tērauda auksti velmētu plakanu velmējumu importu un atceļ Īstenošanas regulu (ES) Nr. 1331/2014, ar kuru uz Ķīnas Tautas Republikas un Taivānas izcelsmes nerūsējošā tērauda auksti velmētu plakanu velmējumu importu attiecina reģistrāciju

24.7.2015   
            
            
               LV
            
            
               Eiropas Savienības Oficiālais Vēstnesis
            
            
               L 196/4
            
         KOMISIJAS ĪSTENOŠANAS REGULA (ES) 2015/1206
   (2015. gada 23. jūlijs),
   ar ko izbeidz antisubsidēšanas procedūru attiecībā uz Ķīnas Tautas Republikas izcelsmes nerūsējošā tērauda auksti velmētu plakanu velmējumu importu un atceļ Īstenošanas regulu (ES) Nr. 1331/2014, ar kuru uz Ķīnas Tautas Republikas un Taivānas izcelsmes nerūsējošā tērauda auksti velmētu plakanu velmējumu importu attiecina reģistrāciju
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2009. gada 11. jūnija Regulu (EK) Nr. 597/2009 par aizsardzību pret subsidētu importu no valstīm, kas nav Eiropas Kopienas dalībvalstis (1) (“antisubsidēšanas pamatregula”), un jo īpaši tās 14. un 24. pantu,
   tā kā:
   1.   PROCEDŪRA
   
   1.1.   Procedūras sākšana
   
   
               (1)
            
            
               Eiropas Komisija (“Komisija”) 2014. gada 14. augustā, publicējot paziņojumu Eiropas Savienības Oficiālajā Vēstnesī
                   (2) (“paziņojums par procedūras sākšanu”), paziņoja par antisubsidēšanas procedūras sākšanu attiecībā uz Ķīnas Tautas Republikas izcelsmes nerūsējošā tērauda auksti velmētu plakanu velmējumu importu (“antisubsidēšanas procedūra”).
            
         
               (2)
            
            
               Antisubsidēšanas procedūra tika sākta pēc tam, kad 2014. gada 1. jūlijāEurofer (“sūdzības iesniedzējs”) iesniedza sūdzību to Savienības ražotāju vārdā, kuri pārstāv vairāk nekā 25 % no nerūsējošā tērauda auksti velmētu plakanu velmējumu ražošanas apjoma Savienībā.
            
         
               (3)
            
            
               Sūdzībā bija pirmšķietami pierādījumi par minētā ražojuma subsidēšanu un no tās izrietošu būtisku kaitējumu, un tie tika uzskatīti par pietiekami pamatotiem, lai sāktu procedūru.
            
         
               (4)
            
            
               Komisija oficiāli informēja par izmeklēšanas sākšanu sūdzības iesniedzēju, citus zināmos Savienības ražotājus, zināmos ražotājus eksportētājus Ķīnas Tautas Republikā (“ĶTR”), ĶTR iestādes, zināmos importētājus, piegādātājus, lietotājus un tirgotājus, kā arī zināmās ieinteresētās apvienības un aicināja tos piedalīties. Ieinteresētajām personām tika dota iespēja termiņā, kas noteikts paziņojumā par procedūras sākšanu rakstiski darīt zināmu savu viedokli un lūgt, lai tās uzklausītu.
            
         1.2.   Paralēlā antidempinga procedūra
   
   
               (5)
            
            
               Komisija 2014. gada 26. jūnijā, publicējot paziņojumu Eiropas Savienības Oficiālajā Vēstnesī
                   (3), paziņoja par antisubsidēšanas procedūras sākšanu attiecībā uz Ķīnas Tautas Republikas un Taivānas izcelsmes nerūsējošā tērauda auksti velmētu plakanu velmējumu importu saskaņā ar Padomes Regulas (EK) Nr. 1225/2009 (4) (“antidempinga pamatregula”) 5. pantu.
            
         
               (6)
            
            
               Komisija 2015. gada 24. martā pieņēma Īstenošanas regulu (ES) 2015/501 (5), ar ko nosaka pagaidu antidempinga maksājumu Ķīnas Tautas Republikas un Taivānas izcelsmes plakanu nerūsējošā tērauda auksto velmējumu importam. Izmeklēšana turpinās.
            
         1.3.   Reģistrēšana
   
   
               (7)
            
            
               Pēc sūdzības iesniedzēja pieprasījuma, kas pamatots ar nepieciešamajiem pierādījumiem, Komisija 2014. gada 15. decembrī pieņēma Īstenošanas regulu (ES) Nr. 1331/2014 (6), ar ko uz ĶTR un Taivānas izcelsmes nerūsējošā tērauda auksti velmētu plakanu velmējumu importu attiecina reģistrāciju, sākot no 2014. gada 17. decembra.
            
         
               (8)
            
            
               Importa reģistrāciju, ko veica paralēlās antidempinga izmeklēšanas vajadzībām, pārtrauca ar Īstenošanas regulu (ES) 2015/501. Importa reģistrācija antisubsidēšanas procedūras vajadzībām turpināja.
            
         2.   SŪDZĪBAS ATSAUKŠANA UN PROCEDŪRAS IZBEIGŠANA
   
   
               (9)
            
            
               Ar 2015. gada 11. maija vēstuli, kas bija adresēta Komisijai, sūdzības iesniedzējs oficiāli atsauca sūdzību.
            
         
               (10)
            
            
               Saskaņā ar antisubsidēšanas pamatregulas 14. panta 1. punktu procedūru var izbeigt, ja sūdzības iesniedzējs atsauc sūdzību, ja vien šāda izbeigšana nav pretrunā Savienības interesēm.
            
         
               (11)
            
            
               Komisija uzskatīja, ka šī antisubsidēšanas procedūra būtu jāizbeidz, jo attiecīgajā antisubsidēšanas izmeklēšanā netika atklāti apstākļi, kas liecinātu, ka šāda izbeigšana nav Savienības interesēs. Ieinteresētās personas par to tika attiecīgi informētas, un tām tika dota iespēja iesniegt piezīmes. Tomēr Komisija nesaņēma piezīmes, kas liecinātu, ka šāda izbeigšana būtu pretrunā Savienības interesēm.
            
         
               (12)
            
            
               Tāpēc Komisija secina, ka antisubsidēšanas procedūra attiecībā uz ĶTR izcelsmes nerūsējošā tērauda auksti velmētu plakanu velmējumu importu Savienībā būtu jāizbeidz, nepiemērojot nekādus pasākumus.
            
         3.   ĪSTENOŠANAS REGULAS (ES) Nr. 1331/2014 ATCELŠANA
   
   
               (13)
            
            
               Ņemot vērā iepriekš minēto, importa reģistrācija antisubsidēšanas izmeklēšanas vajadzībām saskaņā ar antisubsidēšanas pamatregulas 24. panta 5. punktu būtu jāpārtrauc. Tādēļ būtu jāatceļ Īstenošanas regula (ES) Nr. 1331/2014.
            
         
               (14)
            
            
               Šī regula ir saskaņā ar atzinumu, ko sniegusi komiteja, kura izveidota saskaņā ar Regulas (EK) Nr. 1225/2009 15. panta 1. punktu,
            
         IR PIEŅĒMUSI ŠO REGULU.
   1. pants
   Ar šo tiek izbeigta antisubsidēšanas procedūra attiecībā uz Ķīnas Tautas Republikas izcelsmes nerūsējošā tērauda auksti velmētu plakanu velmējumu importu, ko pašlaik klasificē ar KN kodiem 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7220 20 21, 7220 20 29, 7220 20 41, 7220 20 49, 7220 20 81 un 7220 20 89.
   2. pants
   Ar šo tiek atcelta Īstenošanas regula (ES) Nr. 1331/2014, ar ko uz Ķīnas Tautas Republikas un Taivānas izcelsmes nerūsējošā tērauda auksti velmētu plakanu velmējumu importu attiecina reģistrāciju.
   3. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 23. jūlijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 188, 18.7.2009., 93. lpp.
   
   
      (2)  OV C 267, 14.8.2014., 17. lpp.
   
   
      (3)  OV C 196, 26.6.2014., 9. lpp.
   
   
      (4)  Padomes 2009. gada 30. novembra Regula (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis (OV L 343, 22.12.2009., 51. lpp.).
   
      (5)  Komisijas 2015. gada 24. marta Īstenošanas regula (ES) 2015/501, ar ko nosaka pagaidu antidempinga maksājumu Ķīnas Tautas Republikas un Taivānas izcelsmes plakanu nerūsējošā tērauda auksto velmējumu importam (OV L 79, 25.3.2015., 23. lpp.).
   
      (6)  Komisijas 2014. gada 15. decembra Īstenošanas regula (ES) Nr. 1331/2014, ar ko uz Ķīnas Tautas Republikas un Taivānas izcelsmes nerūsējošā tērauda auksti velmētu plakanu velmējumu importu attiecina reģistrāciju (OV L 359, 16.12.2014., 90. lpp.).